Waray-Waray News: PGMA pinanginano an P600M nga Basilan road project
Manila (25 March) -- Nasingadto ha Tipo-Tipo, Basilan hi Pangulo Gloria Macapagal-Arroyo kakulop agud pannginanuon an gin-aayad nga 29.309-kilometros nga parte han Basilan Circumferential Road, an kalsada nga nagsusumpay han mga bungto han Tipo-Tipo ngan Maluso.
Panuyo han P600 milyones nga Basilan Circumferential Road Project nga mapadukwag an ekonomiya ha Basilan ngan kahagrani nga mga probinsya samtang ginpapakusgan pa han gobyerno an kampanya hini kuntra han terorismo ngan kriminalidad ha Mindanao.
Gintikangan hadton Enero 7 an rehabilitasyon han Tipo-Tipo-Maluso nga kalsada pinaagi hin P2 milyones nga patiuna nga pondo ngada han tag-implimentar han mao nga proyekto, an Joint Engineer Task Force "Kaunlaran Basilan" han National Development Support Command han Armed Forces of the Philippines (AFP). Ginkokomponer an task force han Engineer Maintenance Support Battalion, 55th Engineering Brigade han Philippine Army, ngan han 1st Naval Mobile Construction Battalion han Naval Construction Brigade han Philippine Navy.
An kabug-osan nga kantidad han pag-yad nga ginkakarkulo maabot hin P89.05 milyones en pondo nga magtitikang ha gobyerno nasyunal.
Gintapo an Pangulo Arroyo nira Basilan Governor Jum Akbar, Tipo-Tipo Mayor Ingatan Istarul, Al-Barka Acting Mayor Muhammad Abukisan, Ungkaya Pukan Mayor Joel Maturan, Autonomous Region in Muslim Mindanao (ARMM) Presidential Assistant (PA) Jose Barnoso, Rear Admiral Alexander Pama, Brig. General Michaelo Salvaleon, ngan ni Philippine National Police (PNP) Basilan Senior Superindent Antonio Mendoza. (PIA-Eastern Samar) [top]
war_Latn war_Latn war_Latn war_Latn war_Latn eng_Latn